ROZHODNUTIE RADY
z 3. marca 2005
o podpísaní Dohody medzi Európskym spoločenstvom a Albánskou republikou o readmisii osôb s neoprávneným pobytom
(2005/371/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 63 ods. 3 písm. b) v spojení s jej článkom 300 ods. 2, prvý pododsek, druhá veta,
so zreteľom na návrh Komisie,
keďže:
(1)
Rozhodnutím z 28. novembra 2002 Rada oprávnila Komisiu dojednať dohodu medzi Európskym spoločenstvom a Albánskou republikou o readmisii osôb s neoprávneným pobytom.
(2)
Rokovania o dohode sa uskutočnili 15. a 16. mája, 18. septembra a 5. novembra 2003.
(3)
S výhradou jej možného uzavretia v neskoršom termíne dohoda navrhnutá v Bruseli 18. decembra 2004 by mala byť podpísaná.
(4)
V súlade s článkom 3 Protokolu o postavení Spojeného kráľovstva a Írska, ktorý tvorí prílohu k Zmluve o Európskej únii, Spojené kráľovstvo oznámilo svoje želanie zúčastniť sa na prijatí a uplatňovaní tohto rozhodnutia.
(5)
V súlade s článkami 1 a 2 Protokolu o postavení Spojeného kráľovstva a Írska, ktorý tvorí prílohu k Zmluve o Európskej únii a Zmluve o založení Európskeho spoločenstva, a bez toho, aby bol dotknutý článok 4 uvedeného protokolu, Írsko sa nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu.
(6)
V súlade s článkami 1 a 2 Protokolu o postavení Dánska, ktorý tvorí prílohu k Zmluve o Európskej únii a Zmluve o založení Európskeho spoločenstva, Dánsko sa nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu,
ROZHODLA TAKTO:
Článok 1
Podpísanie Dohody medzi Európskym spoločenstvom a Albánskou republikou o readmisii osôb s neoprávneným pobytom sa týmto schvaľuje v mene Spoločenstva s výhradou rozhodnutia Rady o uzavretí uvedenej dohody.
Text dohody je pripojený k tomuto rozhodnutiu.
Článok 2
Týmto sa predseda Rady poveruje určiť osobu/-y splnomocnené podpísať dohodu v mene Spoločenstva s výhradou jej uzavretia.
V Bruseli 3. marca 2005